**Informatīvais ziņojums**

**“Par Labklājības ministrijas** **projekta** **Nr.2.2.1.1/17/I/007 “Labklājības nozares informācijas un komunikācijas tehnoloģiju centralizācija”**

**īstenošanas termiņa pagarinājuma nepieciešamību”**

**1. Situācijas apraksts**

Ministru kabineta (turpmāk – MK) 2015.gada 17.novembra noteikumu Nr.653 “Darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” īstenošanas noteikumi” sākotnējās ietekmes novērtējuma ziņojuma pielikumā Nr.3 tika iekļauti vairāki labklājības nozares iestāžu projekti, tajā skaitā, sadaļā „Indikatīvais 2.2.1.1. pasākuma „Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” projektu iesniegumu atlases 1.kārtas projektu saraksts” Labklājības ministrijas (turpmāk – LM) projekts Nr.2.2.1.1/17/I/007 “Labklājības nozares informācijas un komunikācijas tehnoloģiju centralizācija” (turpmāk – IKTC projekts) ar plānoto finansējumu 2 000 000 *euro* apmērā.

Ar MK 2017.gada 27.februāra rīkojumu Nr.94 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 9.0 versija)” (prot. Nr.9 18.§) IKTC projekta apraksts un izmaksas 2 000 000 *euro* apmērā tika apstiprināti un iekļauti informācijas un komunikācijas tehnoloģiju mērķarhitektūras 9.0 versijā.

Iepriekšminētajā 1.kārtas projektu sarakstā tika iekļauts arī Valsts sociālās apdrošināšanas aģentūras (turpmāk – VSAA) projekts “Eiropas sadarbspēja (LM un VM)” (turpmāk – LatEESSI projekts) ar plānoto finansējumu 2 600 000 *euro* apmērā.

LatEESSI projekta gadījumā VSAA, ņemot vērā projekta specifiku, izmantoja iespēju piesaistīt finansējumu projekta īstenošanai no alternatīva avota, piedaloties arī Inovāciju un Tīklu izpildaģentūras Eiropas infrastruktūras savienošanas instrumenta (Connecting Europe Facility, turpmāk - CEF) ikgadējās darba programmas ietvaros izsludinātajā projektu iesniegumu atlasē.

Vides aizsardzības un reģionālās attīstības ministrijas (turpmāk – VARAM) 2017.gada 19.septembra informatīvajā ziņojumā „Par darbības programmas “Izaugsme un nodarbinātība 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” un 2.2.1.2. pasākuma “Kultūras mantojuma digitalizācija” īstenošanas progresu” tika norādīts, ka gadījumā, ja LatEESSI projekta īstenošanai izdosies piesaistīt CEF finansējumu, tad šim projektam paredzēto finansējumu 2 600 000 *euro* apmērā tiek plānots atstāt labklājības nozarei informācijas tehnoloģiju (turpmāk – IT) risinājumu ieviešanai.

Tā kā VSAA ieguva tiesības saņemt CEF finansējumu un 2018.gada 8.februārī ar Inovāciju un Tīklu izpildaģentūru tika noslēgts līgums par LatEESSI projekta īstenošanu, tad nozarē radās finanšu līdzekļu pārdales iespējas, novirzot finansējumu 2 600 000,00 *euro* apmērā citu labklājības nozarei nozīmīgu Eiropas Reģionālās attīstības fonda (turpmāk – ERAF) projektu īstenošanai.

Līdz ar to MK 2018.gada 5.jūnija sēdē tika pieņemts protokollēmums (prot. Nr.27 35.§) VSAA projektu “Eiropas sadarbspēja (LM un VM)” no darbības programmas “Izaugsme un nodarbinātība” 2.2.1. specifiskā atbalsta mērķa “Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību” 2.2.1.1. pasākuma “Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība” 1.kārtas projektu saraksta izslēgt un projekta īstenošanai paredzēto finansējumu 2 600 000 *euro* apmērā VARAM, veicot finansējuma pārdali, novirzīt šādu projektu īstenošanai:

- 1 600 000 *euro* 1.kārtas LM projekta Nr.2.2.1.1/17/I/007 "Labklājības nozares informācijas un komunikācijas tehnoloģiju centralizācija" (IKTC projekts) tvēruma paplašināšanai (vienošanās par Eiropas Savienības fonda projekta īstenošanu Nr.2.2.1.1./17/I/007 starp Centrālo finanšu un līgumu aģentūru (turpmāk – CFLA) un LM noslēgta 2018. gada 18.janvārī);

- 1 000 000 *euro* 2.kārtā plānotā VSAA projekta "Publisko pakalpojumu daudzkanālu piegādes tehnoloģisko risinājumu izveide Valsts sociālās apdrošināšanas aģentūras pakalpojumu nodrošināšanai" tvēruma paplašināšanai.

Līdz ar to minēto lēmumu rezultātā IKTC projektam pieejamā finansējuma apjoms ir palielināts par 1 600 000 *euro*, t.i., no 2 000 000 *euro* uz 3 600 000 *euro*. Ar papildu finansējumu IKTC projektā tiek plānots nodrošināt labklājības nozares informācijas un komunikācijas tehnoloģiju (turpmāk – IKT) attīstībai un centralizācijai būtisku darbību īstenošanu.

**2. Projekta ietvaros par papildu finansējumu plānotās darbības**

Eiropas Savienības struktūrfondu un Kohēzijas fondu (turpmāk – ES fondi) 2007.–2013.gada plānošanas perioda darbības programmas “Infrastruktūra un pakalpojumi” papildinājuma 3.2.2.1.1.apakšaktivitātes “Informācijas sistēmu un elektronisko pakalpojumu attīstība” ietvaros īstenotajā, ERAF finansētajā projektā Nr.3DP/3.2.2.1.1/12/IPIA/CFLA/001 „Vienotās Labklājības informācijas sistēmas (LabIS), nozares centralizēto funkciju informācijas sistēmu un centralizētas IKT infrastruktūras attīstība” (turpmāk – projekts LabIS) tika realizēts LM nozares IKT centralizācijas pirmais posms, veicot daļēju nozares IKT centralizāciju, kuras ietvaros tika veikta serveru infrastruktūras, tīkla un IT administratoru pienākumu optimizācija, radot priekšnoteikumus, lai izveidotu centralizētu IKT organizāciju, kas varētu veidot un uzturēt vienotus IKT pakalpojumus visām labklājības nozares iestādēm. Jau šobrīd pastāv vairāki pakalpojumi, kas tiek darbināti centralizēti vai daļēji centralizēti (ne visās labklājības nozares iestādēs) un kas sniedz būtiskus ieguvumus, jo ļauj analizēt atsevišķu IT procesu efektivitāti dažādās iestādēs. Centralizācijas ietvaros ir veikta lielākās serveru daļas virtualizācija, un tie tiek uzturēti VSAA nodrošinātajā datu centrā.

Veicot informācijas sistēmu lietotāju aptaujas un pētot aktuālo situāciju, ir identificēti vēl vairāki IKT pakalpojumi, kuri varētu tikt organizēti centralizēti, lai tālāk optimizētu IKT resursu izmantošanu. Tā kā nozares IKT pakalpojumu centralizācijas process ir veiksmīgi uzsākts un daļēji realizēts, tad būtu nepieciešams turpināt IKT resursu optimizāciju un paplašināt esošo, centralizēti sniegto pakalpojumu klāstu.

Atbilstoši nozares prioritātēm projektam papildus piešķirto finansējumu 1 600 000 *euro* apmērā ir lietderīgi novirzīt šādu labklājības nozares centralizācijai svarīgu darbību īstenošanai un IKT attīstībai:

1. Centralizēta labklājības nozares IKT drošības un pārvaldības risinājuma ieviešanai;

2. Vienotas labklājības nozares iestāžu dokumentu vadības informācijas sistēmas (turpmāk – DVS) ieviešanai;

3. Jaunas Valsts darba inspekcijas (turpmāk – VDI) informācijas sistēmas izstrādei un ieviešanai, kā arī e-pakalpojumu uzlabojumiem.

Izvērtējot ilgtspējas riskus attiecībā uz projekta LabIS rezultātu uzturēšanu pēcuzraudzības periodā, ir ņemts vērā, ka līdz 2021.gada 22.martam ir jāuztur LabIS projekta iznākuma rādītāji - VDI integrētās informācijas sistēmas un e-pakalpojuma “Paziņojums par darba devēja zaudējumiem sakarā ar nelaimes gadījumu darbā” uzlabojumi, ieviestās lietvedības sistēmas Nodarbinātības valsts aģentūrā (turpmāk – NVA), Sociālās integrācijas valsts aģentūrā (turpmāk – SIVA) un Veselības un darbspēju ārstu valsts komisijā (turpmāk – VDEĀVK) un labklājības nozares iestāžu lietvedības sistēmu datu apmaiņas risinājums, izmantojot Valsts reģionālās attīstības aģentūras izstrādāto informācijas sistēmu - Publiskās pārvaldes dokumentu pārvaldības sistēmu integrācijas vidi (DIV). Ilgtspējas risks attiecas uz DVS ieviešanu un VDI IS izstrādi. Veicot risku analīzi, ir ieplānots šīs darbības īstenot pakāpeniski, ieviešot DVS un VDI IS, noslēdzoties iepriekšējam pēcuzraudzības periodam. Detalizētāks apraksts par papildu finansējumu, plānotajām darbībām un risinājumu tiks sniegts detalizētajā projekta aprakstā (DPA) un tā pielikumā un iesniegts VARAM saskaņošanai.

**2.1. Centralizēts labklājības nozares IKT drošības un pārvaldības risinājums**

Labklājības nozares IKT centralizācijas īstenošana nav iedomājama bez vienota IKT drošības un pārvaldības risinājuma ieviešanas. Ņemot vērā ierobežoto projekta finansējumu, netika iekļauta centralizēta iestāžu informācijas sistēmu un infrastruktūras drošības risinājuma iegāde, to ieplānojot centralizācijas pasākumos nākamajā plānošanas periodā. Tomēr, kopš ir stājušies spēkā 2015.gada 28.jūlija MK noteikumu Nr.442 “Kārtība, kādā tiek nodrošināta informācijas un komunikācijas tehnoloģiju sistēmu atbilstība minimālajām drošības prasībām” (turpmāk – Noteikumi) grozījumi, kuros definētas jaunas prasības IKT drošības pasākumu veikšanai, centralizēts drošības risinājums ir jāievieš nozarē nekavējoties. Palielinoties esošo informācijas sistēmu datu apjomam un to lietojamības intensitātei, pieaug arī ar IKT saistīto ievainojamību un risku skaits. Pastāvīgi mainās arī ārējie faktori, kas rada objektīvu vajadzību nozarē nodrošināt un pastāvīgi pilnveidot ne tikai atbilstošas personāla kompetences, bet arī ieviest un izmantot mūsdienīgus tehnoloģiskus risinājumus savlaicīgai drošības notikumu un apdraudējumu identificēšanai un novēršanai.

Pamatojoties uz Noteikumu 15.10.apakšpunktu, labklājības nozares kritiskās infrastruktūras informācijas sistēmām un paaugstinātas drošības sistēmām ir jābūt nodrošinātām ar vienotu pārvaldību sistēmu auditācijas pierakstu veidošanai un uzglabāšanai vismaz sešus mēnešus pēc ieraksta izdarīšanas, ietverot informāciju par pieslēgšanos vai atslēgšanos no sistēmas, datu atlasi, kā arī konta izveidi, grozīšanu vai dzēšanu, fiksējot notikuma laiku, kas sakrīt ar faktiskā notikuma koordinēto pasaules laiku (UTC), interneta protokola adresi, no kuras veikta darbība, aprakstu, kā arī informāciju par darbības iniciatoru - identifikatoru, pieslēguma metadatus. Papildus Noteikumi pieprasa, ka tiek nodrošināta sistēmas pierakstu veidošana, ietverot sistēmas auditācijas datus - autentifikācijas datus un tīkla plūsmas auditācijas datus, domēna vārdu sistēmas (DNS) servera pierakstus, ielaušanās atklāšanas sistēmu (IDS) pierakstus, operētājsistēmas autentifikācijas pierakstus, nodrošinot šo pierakstu uzglabāšanu vismaz 18 mēnešus, uzglabājot to kopijas atsevišķi - nodalīti no attiecīgās sistēmas.

Lai realizētu informācijas savākšanu no visām nozares informācijas sistēmām, tās uzglabāšanu noteiktajos termiņos un analīzi, ir nepieciešams ne tikai papildu infrastruktūras (serveru) resurss, bet arī analītikas rīks, kas primāri veic informācijas sistēmu auditācijas datu savākšanu, datu analīzi un preventīvi norāda resursa turētājam uz iespējamiem apdraudējumiem. Iestāžu informācijas sistēmu drošības pārvaldnieki un administratori varēs veidot vienotu drošības politiku visām nozares iestādēm un ar to īstenošanu saistīto risku novērtējumu.

Projekta darbība paredz arī vienādotu drošības politikas ieviešanu visās iestādēs, izstrādājot standartizētu dokumentāciju, atbilstoši Informācijas tehnoloģiju drošības incidentu novēršanas institūcijas (turpmāk - CERT) vadlīnijām, iestāžu informācijas sistēmu drošības pārvaldnieku apmācību un pakāpenisku lietotāju izglītošanu par digitālās drošības jautājumiem, paaugstinot darbinieku IKT kompetenci, kas daļēji jau ir paredzēts IKTC projekta sākotnējā, apstiprinātajā daļā. Jaunajā darbībā tiks organizēta plašāka IKT drošības politikas ieviešana, balstoties uz centralizētu IS drošības monitoringa risinājuma darbības prasībām visam nozares IKT tehnoloģiju, infrastruktūras un cilvēkresursu kopumam. Vienota pieeja dokumentu atjaunināšanai un sistemātiska drošības ekspertu izglītošana nodrošinās ieviestā drošības risinājuma ilgtspēju un vienlaicīgi arī zināšanu uzkrāšanu. Projekts paredz nevis īstermiņa pasākumus, bet izveidot nozarē vienotu IKT drošības pārvaldības standartizētupieeju, IS drošības ekspertu zināšanu pārnesi un datorlietotāju drošības pamatprasmju apguvi.

Lai īstenotu visas vajadzīgās darbības centralizēta IKT drošības risinājuma ieviešanai labklājības nozarē IKTC projektā ir nepieciešams paredzēt papildu laiku. Plānojot darbības ieviešanu, ir jāņem vērā IKTC projekta citu darbību pēctecība, kā arī sagatavošanās posmā veicamo darbību laikietilpība – no informācijas drošības pārvaldības procesu un dokumentācijas izstrādes līdz pilnīgai risinājuma ieviešanai un darbinieku apmācībām.

**2.1.1. Ieguvumi**

Pateicoties IKTC projektā piešķirtajam papildu finansējumam, ir iespējams realizēt visas nozares informācijas sistēmu un infrastruktūras drošības un pārvaldības monitoringu, kas paredz ne tikai ievākt un glabāt visu sistēmu autentifikācijas pierakstus, kā to nosaka Eiropas Parlamenta un Padomes Regula (ES) 2016/679 (2016.gada 27.aprīlis) par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula), bet arī veikt datu analīzi, lai varētu jau preventīvi novērst draudus un prognozēt vājās vietas nozares IKT infrastruktūrā. Kā viens no svarīgākajiem uzdevumiem ir lietotāju izglītošana IKT drošības jautājumos.

**2.1.2. Centralizēta IKT drošības risinājuma ieviešanai nepieciešamais laiks**

Lai īstenotu centralizēta IKT drošības risinājuma ieviešanu labklājības nozarē, IKTC projekta laika grafikā nepieciešams paredzēt 18 mēnešus šādām apakšdarbībām:

* esošo informācijas drošības pārvaldības procesu un dokumentācijas audits un pilnveidošana atbilstoši normatīvo aktu prasībām un informācijas drošības pārvaldības labai praksei – 3 mēneši;
* darbības procesos efektīvi integrēta informācijas drošības monitoringa risinājuma ieviešana, nodrošinot pastāvīgu iestādes informācijas drošības uzraudzību un pārvaldības sistēmas pilnveidošanu atbilstoši nozares labai praksei un Latvijas Republikas normatīvo aktu prasībām – 12 mēneši;
* informācijas drošības monitoringa risinājuma administratoru un IKT lietotāju apmācības – 3 mēneši.

**2.2. Vienotas labklājības nozares iestāžu dokumentu vadības informācijas sistēmas ieviešana**

LM ir nepieciešams optimizēt LM un tās padotības iestāžu publiskās pārvaldes procesus. Analizējot LM un tās padotības iestāžu darba organizāciju, lietvedības dokumentu plūsmu un novērtējot darba vides pieejamību IKT sistēmās, ir secināts, ka nepieciešams veikt būtiskus uzlabojumus dokumentu vadības sistēmu arhitektūrā, bet vispirms ir jāveic biznesa procesu un dokumentu plūsmu analīze un optimizācija, pielāgojoties ne tikai iestāžu pamatdarbības procesiem, bet arī nozares starpiestāžu dokumentu un darba uzdevumu apritei un komunikācijai ar iedzīvotājiem.

Kā būtisks ierobežojums operatīvai lietvedības funkcijas izpildei nozares iestādēs uzskatāma dokumentu vadības sistēmu daudzveidība – datu apriti ierobežo dažādas informācijas sistēmu tehnoloģijas, kas sadārdzina sistēmu uzturēšanas izmaksas, turklāt dažādība prasa uzturēt atbilstošu IT personāla kompetenci, tādējādi palielinot kopējo administratīvo slogu nozarē. Atšķirīga līmeņa lietvedības funkciju atbalstošas programmas kavē dokumentu apriti starp iestādēm resora ietvaros un praktiski nav centralizēti pārvaldāmas no IKT centralizēto pakalpojumu sniegšanas viedokļa.

Lai īstenotu visas vajadzīgās darbības vienotas DVS ieviešanai labklājības nozares iestādēs, IKTC projektā ir nepieciešams paredzēt papildu laiku nozares iestāžu dokumentu plūsmu apstrādes procesu izpētei, vienotas DVS jaunas programmatūras izstrādei vai standarta risinājuma pielāgošanai iestāžu vajadzībām un integrācijai ar ārējiem resursiem, iepirkuma dokumentācijas izstrādei un iepirkuma realizācijai.

**2.2.1. Ieguvumi**

Lai samazinātu administratīvo slogu LM resorā, valsts pārvaldes iestādēm un pašvaldībām, kā arī iedzīvotājiem, kuri vēršas LM vai tās padotības iestādē ar iesniegumu, ir nepieciešams uzlabot darbības procesu elektronizācijas līmeni:

* samazinot papīra dokumentu apriti un datu iesniegšanu papīra formātā;
* ļaujot tehnoloģijai uzraudzīt dokumentu plūsmu un darba uzdevumu izpildi;
* izmantojot valsts līmenī piedāvātās koplietošanas komponentes.

**2.2.2. Vienotas DVS ieviešanai plānotais nepieciešamais laiks**

Lai darbību īstenotu, projekta laika grafikā, nepieciešams paredzēt laiku šādām apakšdarbībām:

- nozares iestāžu dokumentu plūsmu apstrādes procesu izpēte, priekšlikumu to optimizācijai izstrāde, atbilstoši dokumentu apstrādes principiem valsts pārvaldē, kā arī vienota darba uzdevumu pārvaldes un kontroles modeļa izstrāde – 3 mēneši;

- vienotas DVS jaunas programmatūras izstrādes vai standarta risinājuma pielāgošanas un integrācijas iepirkuma dokumentācijas izstrāde un iepirkuma realizācija – 6 mēneši;

- vienotās DVS programmatūras izstrāde/pielāgošana iestāžu vajadzībām un integrācija ar ārējiem resursiem – 18 mēneši;

- vienotās DVS lietotāju rokasgrāmatas un mācību materiālu izstrāde (e-kurss un praktiskā daļa) un lietotāju apmācības visās iestādēs – 3 mēneši;

**2.3. Jaunas VDI informācijas sistēmas izstrāde un ieviešana**

VDI uzdevums ir nodrošināt darba tiesisko attiecību un darba aizsardzības normatīvo aktu prasību ievērošanas uzraudzību un kontroli. Šobrīd VDI darba instruments ir VDI integrētās informācijas sistēmas Objektu apsekošanas (turpmāk – OAS) modulis, kas ir tehnoloģiski novecojis un nenodrošina pilnīgu datu validāciju tās ievades laikā, kā arī ir nepieciešams uzlabot tiešsaistes datu apmaiņu ar citiem valsts informācijas sistēmu resursiem. Ievadītos datus bieži ir diezgan sarežģīti izmantot statistikas apkopošanā un analīzē, lai nodrošinātu korektu darbības (pārbaužu) plānošanu. OAS lēndarbības dēļ inspektori strādā informatīvajā sistēmā pēc faktiskās darbības izdarīšanas, t.i., apsekojums ir izdarīts, informācija ir fiksēta papīra formāta dokumentā, un sistēmā ieraksti tiek veikti pēc vairākām dienām birojā, kā rezultātā paaugstinās risks nekorektai datu ievadei. VDI inspektoriem ir identificēta nepieciešamība piekļuvei datubāzēm tiešsaistē apsekojuma laikā ārpus biroja telpām, pielietojot viedierīces, kas ļautu tiem savlaicīgi konstatēt pārkāpumus un ievadīt datus VDI informācijas sistēmā attālināti.

Izanalizējot esošo VDI elektronisko pakalpojumu (turpmāk – e-pakalpojumi) lietojamības un tehniskie rādītājus, tika konstatēts, ka atsevišķus e-pakalpojumus nepieciešams pielāgot publisko pakalpojumu portāla e-latvija jaunāko vadlīniju prasībām, kā arī veikt citus uzlabojumus pakalpojumos, lai tie atbilstu šā brīža biznesa procesiem un būtu pieejamāki lietotājiem. Līdz ar to ir nepieciešams izveidot jaunu VDI informācijas sistēmu (turpmāk – jauna VDI IS) ar iespēju inspektoriem strādāt VDI informācijas sistēmā caur interneta pārlūku no viedierīcēm, kas ne tikai ietaupītu laika un finanšu resursus, bet arī nodrošinātu datu kvalitāti.

IKTC projekta aktivitātē bija plānots esošai VDI informācijas sistēmai izveidot vienkāršotu aplikāciju viedierīcēm lietošanai uz vietas apskates objektā, lai taupītu darba laika resursus un piefiksētu svarīgākos faktus, nodrošinot iespējas inspektoriem darboties attālināti, savukārt jaunajā projekta aktivitātē “pārveidot VDI IS pilnībā un radīt attālinātas pieejas risinājumu” tiks nodrošinātas iespējas inspektoriem ne tikai darboties attālināti ar pārbaudes pamatinformāciju, bet autorizēties VDI sistēmā attālināti, piekļūt aktuāliem datiem, veikt esošo datu validāciju. Šis mērķis tiks sasniegts, inspektoram strādājot ar web pārlūka risinājumu, kurā varēs pieslēgties daļai no IS attālināti ar divu faktoru autentifikāciju. Papildu tiks uzlabots IS darbības ātrums, ieviesta ērtāka lietotāja darba vide, veikta integrācija ar vienoto LM aktīvo direktoriju lietotāju autentifikācijai iekšēji nozares tīklā. Tiek plānots, ka tiks radīta jauna IS, kas būs saderīga ar pārējiem uzstādītajiem mērķiem šajā IKTC projektā, tai skaitā, būs saderīga ar vienotu e-pastu sistēmu un lietvedību (DVS), ko lietos visas LM padotības iestādes. Esošās VDI informācijas sistēmas platformu būtu sarežģīti pielāgot jaunajiem risinājumiem, kas ir plānoti IKTC projektā, ņemot vērā, ka VDI e-pastu, lietvedības un biznesa platformas atrodas uz vienas tehnoloģiskas platformas un ir integrētas viena ar otru dažādos līmeņos. Esošās VDI informācijas sistēmas platformas pārbūve būtu finansiāli dārgs izmaiņu pasūtījums.

Lai īstenotu visas vajadzīgās darbības jaunas VDI IS ieviešanai, IKTC projektā ir nepieciešams paredzēt papildu laiku biznesa procesu analīzei, tehniskās specifikācijas izstrādei un iepirkuma īstenošanai, IS izstrādei un ieviešanai. Nozīmīgs posms ir arī lietotāju apmācība visās VDI reģionālajās nodaļās.

**2.3.1. Ieguvumi**

Galvenais ieguvums, ieviešot jaunu VDI IS, būs VDI pamatfunkciju paātrināšana, jo inspektori būs nodrošināti ar iespēju lietot jauno VDI IS arī attālināti no viedierīcēm. Šāda pieeja darba organizēšanai ļaus inspektoriem strādāt operatīvāk, samazinot kļūdu skaitu, atkārtoti ievadot datus, tādejādi paaugstinot VDI darbības efektivitāti kopumā.

Lai īstenotu šo IKTC projekta darbību, tiks veikti secīgi pasākumi un sasniegti šādi rezultāti:

1) pārskatīti un optimizēti biznesa procesi;

2) izstrādāta un ieviesta uz VDI biznesa procesiem balstīta jauna VDI IS;

3) nodrošināta iespēja inspektoriem fiksēt pamatinformāciju attālināti no viedierīcēm apsekojuma laikā;

4) modernizēti atsevišķi VDI e-pakalpojumi;

5) integrēta jaunā VDI IS un e-pakalpojumi.

**2.3.2.** **Jaunas VDI IS izstrādei un ieviešanai plānotais laiks**

Jaunas VDI IS attīstībai IKTC projekta laika grafikā nepieciešams paredzēt laiku šādām apakšdarbībām:

* konsultāciju nodrošināšana (biznesa procesu analīze, tehniskās specifikācijas izstrāde, uzraudzība) – 3 mēneši;
* jaunas VDI IS izstrādes iepirkums, izstrāde, testēšana, migrācija – 18 mēneši;
* tehniskās dokumentācijas izstrāde, t.sk., rokasgrāmatas izstrāde – 3 mēneši;
* personāla apmācība un risinājuma aprobēšana – 3 mēneši.

**3. IKTC projekta īstenošanas termiņa pagarinājuma nepieciešamība**

Izanalizējot iepriekš minēto informāciju, ir secināms, ka ir nepieciešams IKTC projekta īstenošanas termiņa pagarinājums. Pretējā gadījumā pastāv risks, ka projekta mērķis netiks sasniegts un par papildu piešķirto finansējumu plānotās aktivitātes veicamo darbu apjoma un specifikas dēļ varētu tikt īstenotas tikai daļēji, un projekti var netikt īstenoti paredzētajos termiņos vai arī varētu tikt pabeigti sasteigtā režīmā, palielinot slēpto kļūdu iespēju, kuras var atklāties tikai pēc projekta pabeigšanas.

Vairāki būtiski aspekti ietekmē nepieciešamību pagarināt IKTC projekta īstenošanas termiņu:

1) **darbību secības princips** - tā kā projektā jaunās darbības ir savstarpēji cieši saistītas un papildina viena otru, tad arī ieviešot IKTC projekta darbības nepieciešams ievērot secīguma principu, lai var nodrošināt jauno darbību iekļaušanu projekta laika grafikā loģiskā secībā. Piemēram, IKT drošības risinājums būtu ieviešams tikai pēc “mākoņskaitļošanas” infrastruktūras iegādes. Arī jaunizveidoto informācijas sistēmu izvietošana nozares datu centrā ir savstarpēji saistīta ar infrastruktūras iegādes darbību. Darbu pēctecība un savstarpēja salāgošana pagarina visa projekta kopējo īstenošanas ilgumu.

2) **plašāks iesaistīto dalībnieku skaits** - plānojot projektā veidot jaunu, visām 12 labklājības nozares iestādēm vienotu DVS, tiks būtiski palielināts projekta darbu apjoms un tas prasa vairāk gan laika resursus, gan iesaistītā personāla kapacitāti no iestādēm. Līdz ar to ir jāveic projekta dzīves cikla pārstrukturēšana ar garāku termiņu.

3) **lielāks darbu apjoms IS izstrādē** - ņemot vērā VDI attīstības vajadzības iestādes pamatfunkciju nodrošināšanai, iestādē ir jāievieš jauna IS, kas atbilst mūsdienu prasībām un ir ar uzlabotiem e-pakalpojumiem. Šāda apjoma darbība ievērojami paplašina sākotnēji plānoto projekta ietvaru un palielina kopējo darbu apjomu - esošās situācijas novērtējums, biznesa procesu optimizācija, normatīvo regulējumu grozījumi, lietojamības kritēriju analīze ir jāveic pirms iepirkuma uzsākšanas, kas prasa atbilstošu laika resursu. Kopumā šīs aktivitātes rada pamatotu nepieciešamību pārplānot visu projekta ieviešanas laika grafiku.

Lai sasniegtu projekta mērķi un realizētu plānotās papildu darbības, kā arī ņemot vērā ierobežoto IKT speciālistu pieejamību valstī, LM ierosina IKTC projekta kopējo īstenošanas termiņu pagarināt par20 mēnešiem pie nosacījuma, ka darbi tiek uzsākti nekavējoties pēc detalizētā projekta apraksta saskaņošanas MK.

**4. Priekšlikumi**

Ņemot vērā augstāk minēto, lai nodrošinātu sekmīgu IKTC projekta īstenošanu, ir nepieciešams:

1. Pagarināt IKTC projekta īstenošanas termiņu par **20 mēnešiem**.

2. Grozīt šādus normatīvos aktus:

- VARAM divu mēnešu laikā jāsagatavo un jāiesniedz izskatīšanai MK noteikumu projekts par grozījumiem MK 2015.gada 17.novembra noteikumos Nr.653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" (turpmāk – MK noteikumi), iekļaujot nosacījumu, ka MK izņēmuma gadījumā var pagarināt MK noteikumos noteikto maksimālo projekta īstenošanas termiņu.

- Pamatojoties uz MK 2016.gada 10.februāra rīkojuma Nr.136 "Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā" 4.1punktu, pēc Ministru kabineta 2015.gada 17.novembra noteikumu Nr.653 "Darbības programmas "Izaugsme un nodarbinātība" 2.2.1. specifiskā atbalsta mērķa "Nodrošināt publisko datu atkalizmantošanas pieaugumu un efektīvu publiskās pārvaldes un privātā sektora mijiedarbību" 2.2.1.1. pasākuma "Centralizētu publiskās pārvaldes IKT platformu izveide, publiskās pārvaldes procesu optimizēšana un attīstība" īstenošanas noteikumi" grozījumu pieņemšanas un IKTC projekta detalizēta apraksta apstiprināšanas LM jāsagatavo un jāiesniedz izskatīšanai MK grozījumi šādā MK rīkojumā, pagarinot projektu īstenošanas termiņu MK 2017.gada 27.februāra rīkojumā Nr.94 “Par informācijas sabiedrības attīstības pamatnostādņu ieviešanu publiskās pārvaldes informācijas sistēmu jomā (mērķarhitektūras 9.0 versija)” (prot. Nr.9 18.§).

**Labklājības ministre R.Petraviča**

05.08.2019 16:26

3213

J.Appena, 67021580

Jana.Appena@lm.gov.lv